Na temelju članka 35. točke 5. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01 – vjerodostojno tumačenje, 129/05, 100/07, 125/08, 36/09, 150/11, 144/12 i 19/13 – pročišćeni tekst, 137/15, 123/17, 98/19 i 144/20), članka 536. stavka 1. Zakona o trgovačkim društvima („Narodne novine“ broj 111/93, 34/99, 121/99, 52/00, 118/03, 107/07, 146/08, 137/09, 125/11, 15211, 112/12, 68/13, 110/15, 40/19, 34/22, 114/22, 18/23 i 130/23), članka 88. Zakona o vodnim uslugama („Narodne novine“ broj 66/19) članka 40. i članka 97. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13, 1/18, 2/20 i 1/21), Gradsko vijeće Grada Koprivnice na 22. sjednici održanoj dana 19.12.2024. godine, donijelo je

**O D L U K U**

**o odobravanju pripajanja**

**trgovačkog društva VODNE USLUGE d.o.o. Križevci**

**trgovačkom društvu KOPRIVNIČKE VODE d.o.o. Koprivnica**

Članak 1.

Grad Koprivnica, u svojstvu osnivača trgovačkog društva KOPRIVNIČKE VODE d.o.o. Koprivnica kojeg je Grad Koprivnica isključivi vlasnik i jedini član društva, odobrava pripajanje trgovačkog društva VODNE USLUGE d.o.o. Križevci trgovačkom društvu KOPRIVNIČKE VODE d.o.o. Koprivnica.

Članak 2.

Odluku o pripajanju trgovačkog društva VODNE USLUGE d.o.o. Križevci trgovačkom društvu KOPRIVNIČKE VODE d.o.o. Koprivnica, u skladu sa člankom 88. stavak 3. Zakona o vodnim uslugama, donose Skupštine društava koja sudjeluju u pripajanju i to: Skupština trgovačkog društva VODNE USLUGE d.o.o. Križevci kao društva koje se pripaja i Skupština trgovačkog društva KOPRIVNIČKE VODE d.o.o. Koprivnica kao društva preuzimatelja.

Članak 3.

Ovlašćuje se gradonačelnik Grada Koprivnice da u svojstvu zakonskog zastupnika Grada Koprivnice i Skupštine društva iz članka 1. ove Odluke provede sve zakonom i drugim propisima utvrđene potrebne radnje i postupke, a pogotovo sačinjavanje i ovjeravanje odgovarajućih ugovora, javnobilježničkih akata i isprava kojima će se provesti pripajanje društva VODNE USLUGE d.o.o. Križevci trgovačkom društvu KOPRIVNIČKE VODE d.o.o. Koprivnica.

Članak 4.

Ova Odluka a stupa na snagu danom donošenja, a objaviti će se u „Glasniku Grada Koprivnice“.

**GRADSKO VIJEĆE**

**GRADA KOPRIVNICE**

KLASA:024-06/24-01/0002

URBROJ:2137-1-04-01/3-24-3

Koprivnica, 19.12.2024.

**PREDSJEDNIK**

**Ivan Pal, prof.**

**O b r a z l o ž e nj e**

Zakonom o trgovačkim društvima („Narodne novine“ broj 111/93, 34/99, 121/99, 52/00, 118/03, 107/07, 146/08, 137/09, 125/11, 15211, 112/12, 68/13, 110/15, 40/19, 34/22, 114/22, 18/23 i 130/23) propisan je postupak pripajanja trgovačkih društava. Člankom 536. stavkom 1. Zakona o trgovačkim društvima propisano je da članovi svih društava koja sudjeluju u pripajanju donose odluku o suglasnosti na sadržaj ugovora o pripajanju društava s ograničenom odgovornošću.

Člankom 88. stavkom 1. Zakona o vodnim uslugama („Narodne novine“ broj 66/19) utvrđeno je da su se svi postojeći javni isporučitelji vodnih usluga na uslužnom području dužni pripojiti javnom isporučitelju vodnih usluga koji je društvo kapitala, a koje je određeno uredbom iz članka 7. stavka 6. toga Zakona kao društvo preuzimatelj, a društvo preuzimatelj je dužno prihvatiti pripajanje, u roku 6 mjeseci od dana stupanja na snagu uredbe iz članka 7. stavka 6. toga Zakona.

Člankom 88. stavkom 6. Zakona o vodnim uslugama utvrđeno je da se poslovni udjeli odnosno dionice u društvu preuzimatelju određuju prema stanju kapitala i rezervi društva preuzimatelja i društava koja se pripajaju na dan 31. prosinca 2018. godine.

Zakonske odredbe Zakona o vodnim uslugama koji je stupio na snagu 18.07.2019. godine o integracijama u sektoru vodnog gospodarstva u Republici Hrvatskoj provode se s ciljem osiguravanja financijske stabilnosti i samoodrživosti isporučitelja vodnih usluga te, isto tako, osiguravanja da cijena vode bude socijalno prihvatljiva krajnjim potrošačima u granicama ekonomske učinkovitosti isporučitelja vodnih usluga.

Integracija javnih isporučitelja vodnih usluga provodi se na cijelom području Republike Hrvatske podjelom na uslužna područja pri čemu na svakom uslužnom području treba osigurati jednog javnog isporučitelja koji će imati kapacitet za provođenje odgovarajućih investicija nužnih za razvoj sustava vodoopskrbe i odvodnje. Jedinstveni isporučitelji vodnih usluga su trgovačka društva koja su prema kriterijima Zakona o vodnim usluga najveća na pojedinom uslužnom području. (zakonski kriteriji za određivanje jedinstvenog isporučitelja vodnih usluga su: ostvareni prihodi ili količina isporučene vode).

Uredbom o uslužnim područjima („Narodne novine“ broj 70/23), koja je stupila na snagu 15.07.2023. godine utvrđeno je da se u Republici Hrvatskoj uspostavlja 41 uslužno područje te se određuju granice uslužnih područja i društvo preuzimatelj.

Člankom 5. iste Uredbe utvrđeno je da Uslužno područje 3 obuhvaća gradove Koprivnica i Križevci te općine Drnje, Đelekovec, Gornja Rijeka, Hlebine, Kalnik, Koprivnički Bregi, Koprivnički Ivanec, Legrad, Peteranec, Rasinja, Sokolovac, Sveti Ivan Žabno i Sveti Petar Orehovec u Kopriničko-križevačkoj županiji te da je društvo preuzimatelj na uslužnom području 3 Koprivničke vode d.o.o. Koprivnica.

S obzirom na to da je pripajanje VODNIH USLUGA d.o.o. Križevci trgovačkom društvu KOPRIVNIČKE VODE d.o.o. Koprivnica zakonska obaveza i u skladu sa svim naprijed navedenim, predlaže se donošenje Odluke o odobravanju pripajanja trgovačkog društva VODNE USLUGE d.o.o. Križevci trgovačkom društvu KOPRIVNIČKE VODE d.o.o. Koprivnica u skladu s Ugovorom o pripajanju trgovačkog društva VODNE USLUGE d.o.o. Križevci trgovačkom društvu KOPRIVNIČKE VODE d.o.o. Koprivnica koji se nalazi u prilogu predložene Odluke.

KOPRIVNIČKE VODE d.o.o. Gradonačelnik

Direktor: Mišel Jakšić, dipl.oec.

Zdravko Petras, mag.ing.aedif.