Na temelju članka 143. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10 - ispravak, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23 i 156/23), u skladu sa Zakonom o obrazovanju odraslih („Narodne novine“ broj 144/21) i članka 40. Statuta Grada Koprivnice („Glasnik Grada Koprivnice“ broj: 4/09, 1/12, 1/13 i 3/13 - pročišćeni tekst, 1/18, 2/20 i 1/21), Gradsko vijeće Grada Koprivnice, na 22. sjednici održanoj 19.12.2024. godine donijelo je

**PROGRAM**

**javnih potreba u obrazovanju Grada Koprivnice za 2025. godinu**

**Članak 1.**

Ovim Programom javnih potreba u obrazovanju Grada Koprivnice za 2025. godinu (u daljnjem tekstu: „Program“) utvrđuju se potrebe sustava obrazovanja (osnovni i srednji odgoj i obrazovanje, visoko obrazovanje te cjeloživotno učenje) u Gradu Koprivnici.

Sustav osnovnoškolskog i srednjoškolskog odgoja i obrazovanja provodi se u školskoj godini 2024./2025. u Gradu Koprivnici u ustanovama kojima je osnivač Grad Koprivnica i to u:

* četiri (4) redovne osnovne škole u koje je upisano 2249 učenika u 111 razrednih odjela,
* jednoj (1) osnovnoj školi za učenike s teškoćama u razvoju u koju je upisano 89 učenika u 15razrednih odjela,
* jednoj (1) umjetničkoj školi u kojoj se provodi osnovno i srednje umjetničko obrazovanje. Umjetničkim obrazovanjem je obuhvaćeno 293 učenika, koji su polaznici i redovnih osnovnih škola, raspoređenih u 30 razredna odjela. U sklopu navedenog postoje dva područna odjela i to u Virju i Đurđevcu kojeg polazi 87 učenika raspoređenih u 13 razrednih odjela. Srednjoškolsko glazbeno obrazovanje polazi 44 učenika raspoređenih u 6 razrednih odjela.

Od ukupno četiri osnovne škole, u dvije osnovne škole nastava se provodi u jednoj smjeni, u jednoj osnovnoj školi u jednu smjenu idu samo viši razredi, dok u jednoj osnovnoj školi nastava se odvija u dvije smjene.

U dvije osnovne škole provodi se produženi boravak, dok jedna osnovna škola provodi projekt Cjelodnevne škole.

Sustav cjeloživotnog obrazovanja odraslih provodi se u ustanovi za cjeloživotno obrazovanje.

U Proračunu Grada Koprivnice za 2025. godinu osiguravaju se sredstva za financiranje djelatnosti obrazovanja u ukupnom iznosu od 30.585.164,00 EURiz nekoliko izvora:

# **I. IZ SREDSTAVA ZA DECENTRALIZIRANE FUNKCIJE OSNOVNOŠKOLSKOG I SREDNJOŠKOLSKOG ODGOJA I OBRAZOVANJA**

**Aktivnost: A300201, A300202, A300203, A300205, A300211, A300204**

Sredstva za financiranje minimalnoga financijskog standarda odgoja i osnovnoškolskog obrazovanja Grada Koprivnice u 2025. godini osiguravaju se u Proračunu Grada Koprivnice na temelju odgovarajuće odluke Vlade Republike Hrvatske o kriterijima i mjerilima za utvrđivanje bilančnih prava za financiranje minimalnoga financijskog standarda javnih potreba osnovnog školstva i Uredbe o načinu izračuna iznosa pomoći izravnanja za decentralizirane funkcije jedinica lokalne i područne (regionalne) samouprave.

Iz sredstava za decentralizirane funkcije osigurava se financiranje minimalnoga financijskog standarda javnih potreba u odgoju i osnovnoškolskom obrazovanju i to: materijalni i financijski rashodi, rashodi za materijal, dijelove i usluge tekućeg i investicijskog održavanja i nabavu proizvedene dugotrajne imovine i dodatna ulaganja u nefinancijsku imovinu.

## 1.1. Materijalni i financijski rashodi

1. Naknade troškova zaposlenima,

2. Rashodi za materijal i energiju,

3. Rashodi za usluge,

4. Ostali nespomenuti rashodi poslovanja,

5. Ostali financijski rashodi.

## 1.2. Rashodi za materijal, dijelove i usluge tekućeg i investicijskog održavanja

Sredstva za usluge tekućeg i investicijskog održavanja školskih objekata ulažu se prema listi prioriteta, odnosno Planu rashoda za materijal, dijelove i usluge tekućeg i investicijskog održavanja osnovnih škola na području Grada Koprivnice za tekuću godinu. Prioriteti su razvrstani po sljedećim grupama radova:

1. Održavanje krovišta,
2. Održavanje kotlovnica i sustava grijanja,
3. Održavanje sanitarija i vodovodnih instalacija,
4. Održavanje elektroinstalacija,
5. Održavanje unutarnje i vanjske stolarije,
6. Ostali građevinski radovi.

Odvojeno se osiguravaju sredstva za nepredvidive troškove investicijskog održavanja

za svaku školu posebno.

## 1.3. Rashodi za nabavu proizvedene imovine i dodatna ulaganja u nefinancijsku imovinu

Sredstva kapitalnih ulaganja koriste se za završetak započetih radova i realizaciju godišnjeg plana, a prema postupku koji je jednak kao i kod investicijskog održavanja, sukladno Planu rashoda za nabavu proizvedene dugotrajne imovine i dodatna ulaganja na nefinancijskoj imovini u osnovnom školstvu na području Grada Koprivnice za tekuću godinu.

Prijedlog plana nabave roba, radova i usluga za 2025. godinu izrađuje Služba ureda gradonačelnika Grada Koprivnice na prijedlog nadležnog upravnog odjela koji na osnovi opravdanog zahtjeva ustanova planira nabavu, a donosi ga gradonačelnik Grada Koprivnice u okviru jedinstvenog plana nabave.

# **II. IZ IZVORNIH SREDSTAVA GRADA KOPRIVNICE ZA POBOLJŠANJE STANDARDA**

Programom javnih potreba u obrazovanju Grada Koprivnice za 2025. kao i proteklih godina, iz Proračuna Grada Koprivnice osiguravaju se značajna sredstva za financiranje širih javnih potreba Grada Koprivnice u djelatnosti i to za sljedeće programe:

1. Produženi boravak,
2. Sportska dvorana OŠ „Đuro Ester“,
3. Redovna djelatnost osnovnih škola,
4. Slobodne aktivnosti i školska natjecanja,
5. Ostale aktivnosti i programi u osnovnom, srednjem i visokom obrazovanju,
6. Logopedska pomoć,
7. Stipendiranje studenata i učenika,
8. Najam Gimnazije „Fran Galović“,
9. Pomoćnici u nastavi,
10. E-škole.

## PRODUŽENI BORAVAK

**Aktivnost: A300357**

Produženi boravak je posebni oblik odgojno-obrazovnog rada koji se organizira za učenike škole, izvan redovite nastave, na način koji osigurava svim učenicima škole nesmetano održavanje nastave. Produženi boravak namijenjen je u pravilu učenicima prvog i drugog razreda te prema potrebi i učenicima trećeg i četvrtog razreda škole u kojoj se provodi. Troškove provedbe produženog boravaka čine troškovi plaće i ostala materijalna prava radnika u produženom boravku, troškovi prehrane učenika, didaktičkog materijala i pribora te drugi prateći troškovi. Produženi boravak financira se uplatama roditelja i sredstvima Proračuna Grada Koprivnice.

## SPORTSKA DVORANA OŠ „ĐURO ESTER“

**Aktivnost: A300349**

Osiguravaju se sredstva za isplatu kapitalnih pomoći za otplatu kredita kod Podravske banke za izgradnju i opremanje nove sportske dvorane.

## REDOVNA DJELATNOST OSNOVNIH ŠKOLA

**Aktivnost: A300317**

Aktivnost obuhvaća financiranje redovne djelatnosti osnovnih škola iznad minimalnog standarda. Sredstva će se utrošiti za podmirenje troškova zdravstvenih i veterinarskih usluga, dodatnih ulaganja na građevinskim objektima, naknada troškova osobama izvan radnog odnosa-prijevoz i usluge tekućeg i investicijskog održavanja-refundaciju štete.

## SLOBODNE AKTIVNOSTI I ŠKOLSKA NATJECANJA

**Aktivnosti: A300310, A300305, A300306, A300307, A300308, A300309, A300352**

                Gradonačelnik Grada Koprivnice donosi Zaključak o kriterijima za raspodjelu sredstava za financiranje natjecanja i sufinanciranje izvannastavnih aktivnosti.

Osnovne škole provode programe izvannastavnih aktivnosti koje sufinancira Grad Koprivnica temeljem utvrđenih kriterija koje donosi gradonačelnik Grada Koprivnice. Određeni programi izvannastavnih aktivnosti polaznicima odgojno-obrazovnih ustanova sufinanciraju se na temelju Prijedloga Povjerenstava svake odgojno-obrazovne ustanove. Programi se sufinanciraju za sveukupno 27 tjedana u školskoj godini.

                Osim izvannastavnih aktivnosti u sklopu programa obrazovanja organiziraju se školska i međuopćinska natjecanja učenika odgojno-obrazovnih ustanova kojima je osnivač Grad Koprivnica.

                U sklopu ovog programa osiguravaju se sredstva za nagrade učenicima, mentorima i ravnateljima za postignute značajne rezultate na županijskim, državnim i međunarodnim natjecanjima iz područja, obrazovanja, kulture i sporta. Planirana sredstva koriste se za nabavu nagrada koje se godišnje dodjeljuju za oko 700 učenika osnovnih i srednjih škola Grada Koprivnice.

## OSTALE AKTIVNOSTI I PROGRAMI U OSNOVNOM, SREDNJEM I VISOKOM OBRAZOVANJU

**5.1. Ostale aktivnosti u školstvu**

**Aktivnost: A300312, A300344, A300351**

U sklopu ove aktivnosti osiguravaju se sredstva za projekt „Besplatnih bilježnica“ kojim su obuhvaćeni svi učenici osnovnih škola i to na način da se svim učenicima škola kojima je osnivač Grad Koprivnica na početku školske godine osigura paket bilježnica. Planirano je tiskanje oko 42.000 komada bilježnica, odnosno 2.400 paketa.

Planiraju se sredstva za troškove e-tehničara u sklopu provedbe projekta E-škole (II. faza) i to za svih pet škola kojima je osnivač Grad Koprivnica. Cilj projekta je cjelovita informatizacija procesa poslovanja škola i nastavnih procesa u svrhu stvaranja digitalno zrelih škola za 21. stoljeće. Osigurana su sredstava i za tehničku podršku Centru za odgoj, obrazovanje i rehabilitaciju Podravsko sunce Koprivnica za projekt Podrška ostvarenju jednakih mogućnosti u obrazovanju za učenike s teškoćama u razvoju- ATTEND. Cilj projekta je poboljšanje obrazovanja djece s teškoćama u razvoju osiguravanjem pristupa posebnim pomoćnim tehnologijama, kao i adekvatnom i učinkovitom korištenju tih tehnologija u obrazovanim aktivnostima djece s teškoćama u razvoju.

**5.2. Jednokratne financijske donacije fizičkim osobama**

**Aktivnost: A300510**

Sredstva u sklopu aktivnosti namijenjena su za provedbu aktivnosti, projekata i programa iz područja znanosti, umjetnosti i kulture, stjecanja i unapređenja znanja i vještina sporta, humanitarnog djelovanja i očuvanja tradicije i običaja koje obavljaju građani Grada Koprivnice, a sve u skladu s Pravilnikom o odobrenju jednokratnih financijskih i nefinancijskih donacija fizičkim osobama („Glasnik Grada Koprivnice“ broj 6/15 i 8/22).

**5.3. Unapređenje nastave u srednjim školama**

**Aktivnost: A300501**

U Gradu Koprivnici djeluju tri srednje škole kojima je osnivač Koprivničko-križevačka županija i koje se financiraju iz državnog proračuna i proračuna Županije. Kako navedene škole polaze učenici Grada Koprivnice u Proračunu Grada Koprivnice osiguravaju se sredstva za unapređenje nastavnih procesa u srednjim školama. Sredstva se dodjeljuju Zaključkom gradonačelnika Grada Koprivnice.

## LOGOPEDSKA POMOĆ

**Aktivnost: A300311**

U sklopu Centra za odgoj, obrazovanje i rehabilitaciju Podravsko sunce provodi se logopedska pomoć djeci s govornim smetnjama i teškoćama sa područja grada Koprivnice i Koprivničko-križevačke županije. Logopedskom terapijom najviše su zahvaćeni poremećaji glasa i govora te poteškoće u čitanju. U sklopu ovog programa u Proračunu Grada Koprivnice osiguravaju se sredstva za financiranje rada dva logopeda temeljem Sporazuma između Grada Koprivnice i Koprivničko-križevačke županije kojim je dogovoreno obostrano sufinanciranje. Terapiju logopeda godišnje koristi 70-ak djece.

## STIPENDIRANJE STUDENATA I UČENIKA

**Aktivnost: A300502**

Jedan od osnovnih ciljeva razvitka ovog Grada je postići zavidnu razinu znanja njegovih stanovnika, a time osigurati i bolje uvjete življenja i veći životni standard.

U svrhu ostvarenja cilja već godinama se stipendiraju studenti sukladno Pravilniku o stipendiranju studenata s područja grada Koprivnice („Glasnik Grada Koprivnice“ broj8/22 i 6/24). Plan u 2025. godini je zadržati stipendiranje do 340 studenata sukladno propisanim uvjetima.

## NAJAM GIMNAZIJE „FRAN GALOVIĆ“

**Aktivnost: A300504**

Proračunom Grada Koprivnice osiguravaju se sredstva za troškove najma Gimnazije „Fran Galović“ u Koprivnici u kojoj se provodi srednjoškolski program gimnazije. Gimnazija je izgrađena po principu Javno privatnog partnerstva u suradnji sa Koprivničko-križevačkom županijom, te Grad Koprivnica osigurava 38,5 % ukupnih sredstava najma.

Okvirnim programom izgradnje, dogradnje i rekonstrukcije javnih građevina prema ugovornom obliku javno privatnog partnerstva Vlade Republike Hrvatske od travnja 2012. godine i Sporazumom o sufinanciranju troškova najamnine za građevinu gimnazije i sportske dvorane u Koprivnici izgrađene po modelu javno-privatnog partnerstva utvrđeno je sufinanciranje najma od strane Ministarstva znanosti i obrazovanja u visini od 55% ukupne najamnine. Sredstva se osiguravaju u proračunu Upravnog odjela za financije, gospodarstvo i europske poslove.

## POMOĆNICI U NASTAVI

**Aktivnost: A300359**

                Planiraju se sredstva za nastavak projekta uključivanja pomoćnika u nastavi „Odrastanje u jednakosti, Koprivnica - Odjek VII“ za školsku godini 2024./2025.-2026./2027.

               Ciljevi projekta su:

* omogućiti kvalitetniji pristup obrazovanju i svladavanju školskih obaveza kroz izradu programa podrške prema individualnim potrebama učenika s teškoćama u razvoju integriranih u tri redovne osnovne škole i jednu posebnu odgojno-obrazovnu ustanovu na području grada Koprivnice radi njihove potpunije inkluzije odnosno povećanja kvalitete obrazovanja.
* učenicima s teškoćama u razvoju pružiti profesionalnu potporu u nastavnom procesu radi poboljšanja njihovih obrazovnih postignuća, uspješnije socijalizacije i emocionalnog funkcioniranja u neposrednom odgojno-obrazovnom okruženju.
* kroz promicanje pozitivne percepcije učenika s teškoćama u razvoju, njihovih vještina i sposobnosti, poštivati različitosti kao i ukazivati na probleme s kojima se ovi učenici suočavaju prilikom ostvarivanja prava na jednaku mogućnost pristupa obrazovanju.

**III. IZ OSTALIH SREDSTAVA ZA POBOLJŠANJE STANDARDA U ŠKOLSTVU**

Programom javnih potreba u obrazovanju Grada Koprivnice za 2025. godinu kao i proteklih godina, u Proračuna Grada Koprivnice iz ostalih izvora također se osiguravaju sredstva za financiranje širih javnih potreba Grada Koprivnice i to za sljedeće programe:

1. Školski medni dan,

2. Unapređenje standarda u osnovnim školama,

3. Centralni obračun plaća (COP) škola,

4. Podmirenje prehrane u osnovnim školama,

5. Eksperimentalni program Cjelodnevne škole - CDŠ,

6. Cjeloživotno učenje,

7. EU projekti,

8. Izgradnja kapaciteta za prelazak osnovnih škola u jednu smjenu.

**1. ŠKOLSKI MEDNI DAN**

**Aktivnosti: A300347**

Povodom obilježavanja dana Sv. Ambrozija, zaštitnika pčela i pčelara, u školama kojima je osnivač Grad Koprivnica obilježava se Školski medni dan. Navedenim projektom podiže se razina znanja o važnosti meda kao sastavnog dijela pravilne i nutritivno povoljnije prehrane uz povećanje unosa meda u prehranu djece, educiranje učenika o važnosti pčelarstva za sveukupnu poljoprivrednu proizvodnju i biološku raznolikost. Financiran je od strane Agencije za plaćanja u poljoprivredi, ribarstvu i ruralnom razvoju.

**2. UNAPREĐENJE STANDARDA U OSNOVNIM ŠKOLAMA**

**Aktivnosti: A300322, A300323, A300324, A300326, A300353, A300335**

Osim redovne djelatnosti osnovnog obrazovanja, u sklopu škola provode se razne aktivnosti za koje škole osiguravaju sredstva iz ostalih izvora kao što su: sufinanciranje cijene kuhinje, nabavku obveznih ispita za učenike, nabavku raznih časopisa, ugovaranje osiguranja od nezgode, provođenja organizacije državnih natjecanja i sudjelovanje na istima, organizaciju izleta i maturalnih putovanja koja sufinanciraju roditelji i slično. Planirana sredstva utrošiti će se za navedene namjene i strogo su namjenska.

Osim navedenog, neke škole ostvaruju prihode svojom djelatnošću i to najmom zemljišta ili stanova, prodajom učeničkih radova i svojih izdanja časopisa ili knjiga. Takve prihode utrošiti će na razvoj standarda u osnovnim školama.

**3. CENTRALNI OBRAČUN PLAĆA (COP) ŠKOLA**

**Aktivnost: A900001, A900002, A900003, A900004, A900005, A900006**

Centralizirani obračun plaća (COP) je jedinstven, centraliziran, poslovno-informatički sustav za podršku upravljanja rashodima vezanim za troškove ljudskih resursa u javnom sektoru. Osigurava obračun i isplatu plaća za osnovne škole kojima je osnivač Grad Koprivnica, a isplaćuju se iz sredstava Ministarstva znanosti i obrazovanja. U okviru aktivnosti osigurani su rashodi za zaposlene i materijalni rashodi poslovanja za zaposlenike u gradskim školama.

**4. PODMIRENJE PREHRANE U OSNOVNIM ŠKOLAMA**

**Aktivnosti: A301504, A301508, A301505, A301507, A301537**

Odlukom o kriterijima i načinu financiranja, odnosno sufinanciranja troškova prehrane za učenike osnovnih škola za školsku godinu 2024./2025. („Narodne novine“ broj: 92/2024) propisano je da Ministarstvo znanosti i obrazovanja podmiruje troškove financiranja, odnosno sufinanciranja prehrane za svakog učenika osnovne škole uključenog u školsku prehranu. Ministarstvo znanosti i obrazovanja mjesečno osigurava i doznačava sredstva za financiranje, odnosno sufinanciranje troškova prehrane učenika osnivačima osnovnoškolskih ustanova. Sredstva za prehranu učenika refundiraju se osnivačima na temelju broja učenika koji su redovito pohađali osnovnu školu i u tekućem su mjesecu bili uključeni u prehranu.

**5. EKSPERIMENTALNI PROGRAM** **CJELODNEVNE ŠKOLE -CDŠ**

**Aktivnost: A300358**

Osnovna škola „Podolice“ uključena je u provedbu Eksperimentalnog programa „Osnovna škola kao cjelodnevna škola: Uravnotežen, pravedan, učinkovit i održiv sustav odgoja i obrazovanja“ u organizaciji i na poziv Ministarstva znanosti i obrazovanja.

Eksperimentalni projekt provodi se od rujna 2023. godine. Odgojno obrazovni ishodi propisanu su Nacionalnim kurikulumom te predmetnim kurikulumima, a postizanje postavljenih odgojno obrazovnih ciljeva i ishoda izravno se ostvaruje kroz (1) Program nacionalnog kurikuluma redovite nastave (obavezni i zborni dio) i Program potpore, potpomognuto i obogaćenog učenja (A2). Neizravno se ostvaruje i nadopunjava kroz odgojno-obrazovne aktivnosti i Programa izvannastavnih (B1) i Programa izvanškolskih aktivnosti (B2). U sklopu navedenog učenici imaju organizirana dva obroka te vrijeme nakon redovne nastave namijenjeno dodatnom utvrđivanju gradiva, rješavanju domaćih zadaća te uključivanje u brojne izvannastavne aktivnosti.

**6.** **CJELOŽIVOTNO UČENJE**

**Aktivnosti: A300401, A300404**

U okviru obrazovne djelatnosti Pučko otvoreno učilište Koprivnica (POU Koprivnica) provodi verificirane i neverificirane programe cjeloživotnog učenja. U 2025. godini planiramo nastaviti uvoditi nove verificirane programe izrađene prema novoj metodologiji izrade obrazovnih programa koji će se moći financirati putem vaučera za obrazovanje. Također nastavljamo s uvođenjem novih neverificiranih programa, tečajeva i radionica, u skladu s potrebama tržišta rada i preferencijama šireg građanstva područja Koprivničko-križevačke županije.

U ponudi POU Koprivnica od verificiranih programa trenutno je 14 programa obrazovanja odraslih za stjecanje mikrokvalifikacija, djelomičnih kvalifikacija i cjelovitih kvalifikacija financiranih putem vaučera i drugih izvora financiranja po obrazovnim sektorima, 8 programa osposobljavanja i usavršavanja iz različitih sektora, program osnovnog obrazovanja odraslih te hrvatski jezik za strance, ukupno 24 verificirana programa:

1. **Programi obrazovanja odraslih za stjecanje mikrokvalifikacija, djelomičnih kvalifikacija i cjelovitih kvalifikacija financiranih putem vaučera i drugih izvora financiranja**:

* Ekonomija i trgovina: Program obrazovanja za stjecanje djelomične kvalifikacije asistent za upravljanje projektima / asistentica za upravljanje projektima, Program obrazovanja za stjecanje mikrokvalifikacije internetski marketing i brendiranje, Program obrazovanja za stjecanje mikrokvalifikacije društveno odgovorno poslovanje, Program obrazovanja za stjecanje djelomične kvalifikacije knjigovođa/knjigovotkinja, Program obrazovanja za stjecanje djelomične kvalifikacije specijalist za digitalni marketing / specijalistica za digitalni marketing
* Elektrotehnika i računalstvo: Program obrazovanja za stjecanje mikrokvalifikacije osnove izrade web stranica, Program obrazovanja za stjecanje mikrokvalifikacije napredna izrada web stranica, Program obrazovanja za stjecanje mikrokvalifikacije web programiranje
* Osobne, usluge zaštite i druge usluge: Program obrazovanja za stjecanje mikrokvalifikacije klasične i korektivne tehnike šminkanja, Program obrazovanja za stjecanje mikrokvalifikacije klasične ručne masažne tehnike
* Promet i logistika: Program obrazovanja za stjecanje mikrokvalifikacije rukovanje viličarom u skladišnom prostoru, Program obrazovanja za stjecanje mikrokvalifikacije rukovanje viličarom u logistici i prometu
* Psihologija, edukacijska rehabilitacija, logopedija i socijalne djelatnosti: Program obrazovanja za stjecanje djelomične kvalifikacije pomoćnik u nastavi/pomoćnica u nastavi
* Zdravstvo i socijalna skrb: Program obrazovanja za stjecanje djelomične kvalifikacije njegovatelj / njegovateljica u institucionalnoj skrbi o starijim i nemoćnim osobama.

1. **Programi osposobljavanja:**

* Elektrotehnika i računalstvo: računalni operater
* Ekonomija, trgovina i poslovna administracija: suradnik u socijalnom poduzetništvu
* Turizam i ugostiteljstvo: voditelj agroturističkog gospodarstva
* Zdravstvo i socijalna skrb: dadilja
* Osobne usluge, usluge zaštite i druge usluge: gerontodomaćica, asistent osobama s intelektualnim teškoćama u organiziranom stanovanju.

1. **Programi usavršavanja:**

* Osobne usluge, usluge zaštite i druge usluge: specijalist zaštite na radu
* Ekonomija, trgovina i poslovna administracija: voditelj izrade i provedbe EU projekata

1. **Program obrazovanja za osnovno obrazovanja odraslih**

1. **Hrvatski jezik za strance – opći jezik (stupnjevi A1 – C2)**

Od neverificiranih programa/tečajeva POU Koprivnica provodi sljedeće: Tečaj krojenja i šivanja, Tečaj stranog jezika, Tečaj hrvatskog jezika za strance, Tečaj kompjuterskog opismenjavanja, Poslovni plan, Pomoćnik u nastavi, Stručni komunikacijski posrednik u nastavi, Tečaj brzog čitanja i učenja pomoću mentalnih mapa, Osnovna izobrazba o pesticidima i Dopunska izobrazba o pesticidima (na temelju Rješenja o ovlaštenju za provedbu izobrazbe o sigurnom rukovanju s pesticidima i pravilnoj primjeni pesticida Ministarstva poljoprivrede RH), Neobuzdano pamćenje, Tečaj crtanja i slikanja za djecu, Mali modni dizajneri – kratki tečaj krojenja i šivanja za djecu, Osnaživanje osobnih potencijala, Kratki tečaj heklanja, Foto i video tečaj, Tečaj programiranja i robotike, Minfulness za djecu, Mini tečaj šivanja i izrade torbi.

Program cjeloživotnog učenja POU Koprivnica ostvaruje i kroz različite EU projekte.

**7. EU PROJEKTI**

**Aktivnost: A300332**

U sklopu aktivnosti EU projekti, škole provode projekte u suradnji sa državama Europske zajednice pritom osiguravajući nova iskustva i znanja.

**8. IZGRADNJA KAPACITETA ZA PRELAZAK OSNOVNIH ŠKOLA U JEDNU SMJENU**

**Aktivnost: K302009, K302003, K302004, K302007, K302008**

U sklopu ovih aktivnosti planiraju se zahvati rekonstrukcije/dogradnje i opremanja Osnovne škole „Braća Radić“ Koprivnica i područnih škola Reka i Starigrad te energetsku obnovu Osnovne škole „Đuro ester“ Koprivnica. Navedenim rekonstrukcijama osigurati će se jednosmjenski rad i cjelodnevna školu u svim osnovnim matičnim i područnim školama na administrativnom području grada Koprivnice. Projekti su planirani financiranjem od strane Ministarstva znanosti i obrazovanja u sklopu Nacionalnog programa oporavka i otpornosti 2021. - 2026. Sredstva su osigurana u okviru Programa 3020 Kapitalna ulaganja u školstvo.

**Članak 2.**

Sredstva za financiranje javnih potreba u osnovnom i srednjem odgoju i obrazovanju, visokom obrazovanju te cjeloživotnom učenju iz članka 1. ovog Programa planirana su u Proračunu Grada Koprivnice za 2025. godinu**.**

**Članak 3.**

Ovaj Program javnih potreba u obrazovanju Grada Koprivnice za 2025. godinu objavit će se u „Glasniku Grada Koprivnice“, a stupa na snagu 1. siječnja 2025. godine.

GRADSKO VIJEĆE

GRADA KOPRIVNICE

KLASA: 400-01/24-01/0005

URBROJ: 2137-1-06-02/1-24-9

Koprivnica, 19.12.2024.

PREDSJEDNIK:

Ivan Pal, prof.