Na temelju članka 7. stavka 1. točke 2. i članka 12. stavka 3. Zakona o ustanovama („Narodne novine“ broj 76/93, 29/97, 47/99, 35/08, 127/19, 151/22), članka 31. stavka 2. Zakona o vatrogastvu („Narodne novine“ broj 125/19, 114/22 i 155/23) i članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21 ), a po prethodnoj ocjeni sukladnosti Hrvatske vatrogasne zajednice KLASA:250.01/24-03/01, URBROJ: 444-03-01/01-24-2 od 03. listopada 2024. godine Gradsko vijeće Grada Koprivnice na 22. sjednici održanoj 19.12.2024. godine donijelo je

**O D L U K U**

**o osnivanju Javne vatrogasne postrojbe Grada Koprivnice**

**Članak 1.**

Utvrđuje se da je Vatrogasna postaja Ministarstva unutarnjih poslova, Policijske uprave Koprivničko-križevačke, sa sjedištem u Koprivnici, Oružanska 1, sukladno Zakonu o vatrogastvu s danom 1. siječnja 2000. nastavila s radom kao Javna vatrogasna postrojba Grada Koprivnice, sukladno Odluci o osnivanju Javne vatrogasne postrojbe Grada Koprivnice ('Glasnik Grada Koprivnice broj 6/99, 5/09).

**Članak 2.**

Ova Odluka o osnivanju Javne vatrogasne postrojbe Grada Koprivnice (u daljnjem tekstu: Odluka) smatra se novim osnivačkim aktom iz razloga odredbi novog Zakona o vatrogastvu i izmjena Zakona o ustanovama kojom se uređuje status i ustrojstvo javne vatrogasne postrojbe iz članka 1. ove odluke, tako da ona nastavlja s radom kao javna ustanova u vlasništvu Grada Koprivnice za obavljanje vatrogasne djelatnosti na području Grada Koprivnice.

**Članak 3.**

Osnivač Javne vatrogasne postrojbe je Grad Koprivnica (OIB: 62112914641), sa sjedištem u Koprivnici, Zrinski trg 1 (u daljnjem tekstu: „Osnivač“).

**Članak 4.**

Naziv Javne vatrogasne postrojbe je: Javna vatrogasna postrojba Grada Koprivnice.

Skraćeni naziv je: JVP Koprivnica.

Sjedište Javne vatrogasne postrojbe je u Koprivnici, Oružanska 1.

**Članak 5.**

Javna vatrogasna postrojba je javna ustanova upisana u sudski registar Trgovačkog suda, u registarski uložak s matičnim brojem subjekta upisa (MBS) 010043697.

**Članak 6.**

Djelatnost Javne vatrogasne postrojbe je sudjelovanje u provedbi preventivnih mjera zaštite od požara i tehnoloških eksplozija, gašenje požara i spašavanje ljudi i imovine ugroženih požarom i tehnološkom eksplozijom, pružanje tehničke pomoći u nezgodnim i opasnim situacijama te obavljanje drugih poslova u nesrećama, ekološkim i inim nesrećama, a provodi se na kopnu, moru, jezerima i rijekama.

Djelatnosti koje Javna vatrogasna postrojba obavlja, a koje se ne smatraju vatrogasnom djelatnošću su:

1. Pružanje usluga vatrogasnih dežurstva i preventivno operativnih poslova za industrije,
2. Servis vatrogasnih aparata,
3. Pružanje usluge prijevoza vode,
4. Pružanje usluge nadzora nad vatrodojavnim sustavom.

Pored djelatnosti iz stavaka 1. i 2. ovog članka, odnosno djelatnosti upisanih u sudski registar, Javna vatrogasna postrojba može obavljati i druge djelatnosti, ako se one u manjem opsegu ili uobičajeno obavljaju uz upisanu djelatnost.

Javna vatrogasna postrojba djelatnosti iz stavka 1. ovog članka obavlja kao javnu službu, a djelatnosti iz stavka 2. ovog članka kao gospodarsku djelatnost.

Djelatnosti koje se ne smatraju vatrogasnom djelatnošću, Javna vatrogasna postrojba može obavljati ako se time ne umanjuje intervencijska spremnost Javne vatrogasne postrojbe.

**Članak 7.**

Financijsko poslovanje Javne vatrogasne postrojbe obavlja se u skladu sa Zakonom o vatrogastvu, Zakonom o proračunu i drugim propisima.

**Članak 8.**

Javna vatrogasna postrojba ima Statut i druge akte.

Statutom se uređuje status, naziv, sjedište, djelatnost, područje djelovanja, pečat i štambilj, zastupanje i predstavljanje, tijela, njihove ovlasti i način odlučivanja, imovina i financijsko poslovanje, međusobna prava i obveze, unutarnje ustrojstvo i odredbe o zaposlenicima, način ostvarivanja suradnje sa sindikatom, javnost rada, zaštita tajnosti podataka te druga pitanja od značaja za obavljanje djelatnosti i poslovanje Javne vatrogasne postrojbe.

**Članak 9.**

Tijela Javne vatrogasne postrojbe su:

* Vatrogasno vijeće i
* Zapovjednik.

**Članak 10.**

Javnom vatrogasnom postrojbom upravlja Vatrogasno vijeće čiji se članovi biraju na mandat od 5 godina.

Vatrogasno vijeće obavlja poslove utvrđene Zakonom o vatrogastvu, ovom Odlukom i Statutom.

Način rada i odlučivanja Vatrogasnog vijeća utvrđuje se pobliže Statutom.

**Članak 11.**

Javnu vatrogasnu postrojbu predstavlja i zastupa zapovjednik Javne vatrogasne postrojbe koji poduzima sve pravne radnje u ime i za račun Javne vatrogasne postrojbe, zastupa Javnu vatrogasnu postrojbu u svim postupcima pred sudovima, upravnim i drugim državnim tijelima te pravnim osobama s javnim ovlastima, organizira i vodi rad i poslovanje Javne vatrogasne postrojbe.

Zapovjednik je odgovoran za zakonitost, operativnost i stručnost rada Javne vatrogasne postrojbe. Odgovara za zakonitost, svrhovitost, učinkovitost, ekonomičnost i djelotvornost u raspolaganju sredstvima Javne vatrogasne postrojbe

Način rada i odlučivanja Zapovjednika utvrđuje se pobliže Statutom.

**Članak 12.**

Na međusobna prava i obveze Osnivača i Javne vatrogasne postrojbe Grada Koprivnice, a koja nisu uređena ovom Odlukom, primjenjuju se odredbe Zakona o ustanovama, Zakona o vatrogastvu i drugih propisa.

**Članak 13.**

Stupanjem na snagu ove Odluke, prestaje važiti Odluka o osnivanju Javne vatrogasne postrojbe Grada Koprivnice („Glasnik Grada Koprivnice“ broj 6/99., 5/09. i 9/20.).

Ova Odluka stupa na snagu osmoga dana od dana objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA: 245-01/24-02/0004

URBROJ: 2137-1-03-03/2-24-12

Koprivnica, 19.12.2024.

PREDSJEDNIK:

Ivan Pal, prof.

**Obrazloženje**

**I. Zakonska Osnova**

Zakonom o ustanovama (Narodne novine broj: 76/93, 29/97, 47/99, 35/08, 127/19, 151/22) i Zakonom o vatrogastvu (Narodne novine broj: 125/19, 114/22, 155/23) propisuju se odredbe o osnivanju ustanove odnosno javne vatrogasne postrojbe. U dosadašnjoj Odluci o osnivanju Javna vatrogasne postrojbe („Glasnik Grada Koprivnice“ broj 6/99., 5/09. i 9/20.) koja prestaje važiti stupanjem na snagu nove Odluke o osnivanju Javna vatrogasne postrojbe Grada Koprivnice bilo je potrebno uskladiti odredbe sa novim zakonskim propisima.

**II. Ocjena stanja i osnovna pitanja koja se uređuju aktom i objašnjenje pojedinih odredbi**

Odlukom o osnivanju Javna vatrogasne postrojbe Grada Koprivnice Utvrđuje se da je Vatrogasna postaja Ministarstva unutarnjih poslova, Policijske uprave Koprivničko-križevačke, sa sjedištem u Koprivnici, Oružanska 1, sukladno Zakonu o vatrogastvu s danom 1. siječnja 2000. nastavila s radom kao Javna vatrogasna postrojba Grada Koprivnice, sukladno Odluci o osnivanju Javne vatrogasne postrojbe Grada Koprivnice ('Glasnik Grada Koprivnice broj 6/99, 5/09).

Člancima 1-5.utvrđeno je da je odluka osnivački akt, utvrđuje se osnivač, naziv i skraćeni naziv te utvrđuje registracija ustanove kod trgovačkog suda.

Člankom 6. utvrđene su djelatnosti koje Javna vatrogasna postrojba Grada Koprivnice (u daljnjem tekstu : Postrojba) može obavljati.

Člankom 7. utvrđeni su zakonski propisi prema kojima je Postrojba dužna obavljati financijsko poslovanje.

Člankom 8. utvrđeno je postojanje Statuta i ostalih akata kojima se uređuje status, naziv, sjedište, djelatnost, područje djelovanja, pečat i štambilj, zastupanje i predstavljanje, tijela, njihove ovlasti i način odlučivanja, imovina i financijsko poslovanje, međusobna prava i obveze, unutarnje ustrojstvo i odredbe o zaposlenicima, način ostvarivanja suradnje sa sindikatom, javnost rada, zaštita tajnosti podataka te druga pitanja od značaja za obavljanje djelatnosti i poslovanje Postrojbe.

Člankom 9. utvrđena su tijela Postrojbe.

Člankom 10. utvrđeno je koje tijelo upravlja Postrojbom.

Člankom 11. utvrđeno je predstavljanje i zastupanje Postrojbe.

Člankom 12. utvrđeni su međusobni odnosi Postrojbe i Osnivača.

Člankom 13. utvrđeno je stupanje na snagu Odluke.

**III. Potrebna sredstva za provedbu akta**

Sredstva za provedbu odluke planirana su u Proračunu Grada Koprivnice za 2024. godinu u sklopu aktivnosti A301701 Sufinanciranje programa JVP Grada Koprivnice – gradski proračun. A301702 Sufinanciranje programa JVP Grada Koprivnice – decentralizacija i A301704 Sufinanciranje programa JVP- Vlastita sredstva (ostala).

Sukladno svemu navedenom, predlaže se Gradskom vijeću Grada Koprivnice donošenje Odluke o osnivanju Javna vatrogasne postrojbe Grada Koprivnice u predloženom tekstu.

Nositelj izrade akta: Predlagatelj:

Služba ureda gradonačelnika

PROČELNIK: GRADONAČELNIK:

Dario Jembrek, dipl.ing.el. Mišel Jakšić, dipl.oec.